Here is a page extracted from Wikipedia that may contain CSS, HTML, and a lot of unformatted text.

Title: Bursau
Content: Bursau (en escritura iberica ) ye una antiga ciudat celtibera y conchunto arqueolochico de ocupa os cabezos de "El Castillo", "La Corona", "La Cueva Esquilar" y zonas amanadas a o casco urbán, en l'actual termín municipal de Borcha (Aragón).

As diferents escavacions en os ditos cabezos han trobau restas d'estructuras arquitectonicas correspondients a diferents epocas. Se tracta d'una ciudat que tendría o suyo orichen en o cerro de "La Cueva Esquilar", con un asentamiento de tipo campos d'urnas d'a Edat de Fierro. L'arribada d'o mundo celtiberico supondría a enamplación d'o primitivo asentamiento, estendillando-se mesmo por os vecins cabezos de "La Corona" y, a partir d'o siglo II-I aC, por as zonas denominadas como "Torre del Pedernal" y "Polígono de la Romería", en os arredols.

Son muit intresants os resultaus obtenius en a dita "Torre del Pedernal", ya que en ista zona s'han trobau restas urbans con una adscripción cultural celtiberico-romana, correspondients a diferents casas con os suyos hortus, entre as que destaca una domus romana con paretz de mampostería, piedra picata y tapia. En una d'as suyas cambras se conserva un mosaico y, amás, un rico conchunto de pinturas murals, conservadas tanto in situ como cayidas. Igualment s'han obteniu a-saber-las restas de ceramicas ibericas, obchectos metalicos en bronze y fierro, y, d'epoca romana, un important conchunto de ceramicas de terra sigillata hispanica y ceramica norteafricana.

Todas as escavacions arqueolochicas practicadas dica a calendata en iste chacimiento vienen a confirmar a importancia historica d'ista ciudat, con una secuencia estratigrafica muit important, que aporta materials y restas monumentals que sacan a la luz un gran conchunto arqueolochico.

Referencias 

Historia de Borcha
Ciudaz celtiberas en Aragón
Chacimientos celtibers d'Aragón
Chacimientos romanos d'Aragón